CELEX: 32021R1933
Language: hu
Date: 2021-07-14 00:00:00
Title: A Bizottság (EU) 2021/1933 felhatalmazáson alapuló rendelete (2021. július 14.) az 576/2013/EU európai parlamenti és tanácsi rendeletnek a kedvtelésből tartott madarak valamely területről vagy harmadik országból valamely tagállamba történő, nem kereskedelmi célú mozgására vonatkozó szabályok tekintetében történő kiegészítéséről (EGT-vonatkozású szöveg)

2021.11.10.   
               
               
                  HU
               
               
                  Az Európai Unió Hivatalos Lapja
               
               
                  L 396/4
               
            
         A BIZOTTSÁG (EU) 2021/1933 FELHATALMAZÁSON ALAPULÓ RENDELETE
         (2021. július 14.)
         az 576/2013/EU európai parlamenti és tanácsi rendeletnek a kedvtelésből tartott madarak valamely területről vagy harmadik országból valamely tagállamba történő, nem kereskedelmi célú mozgására vonatkozó szabályok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a kedvtelésből tartott állatok nem kereskedelmi célú mozgásáról és a 998/2003/EK rendelet hatályon kívül helyezéséről szóló, 2013. június 12-i 576/2013/EU európai parlamenti és tanácsi rendeletre (1) és különösen annak 5. cikke (5) bekezdésére, 17. cikke (2) bekezdésének második albekezdésére és 19. cikke (1) bekezdésének első albekezdésére,
         mivel:
         
                     (1)
                  
                  
                     Az 576/2013/EU rendelet meghatározza a kedvtelésből tartott állatok, köztük az említett rendelet I. mellékletének B. részében említett madarak (kedvtelésből tartott madarak) nem kereskedelmi célú mozgására vonatkozó állategészségügyi követelményeket, és előírja, hogy felhatalmazáson alapuló jogi aktusok útján megelőző egészségügyi intézkedéseket lehet elfogadni az állatok egészségének és a népegészségügynek azon betegségek vagy fertőzések elleni védelme érdekében, amelyek terjedésének lehetősége a kedvtelésből tartott madarak valamely területről vagy harmadik országból valamely tagállamba történő, nem kereskedelmi célú mozgása következtében fennáll.
                  
               
                     (2)
                  
                  
                     Az 576/2013/EU rendelet arról is rendelkezik, hogy a megelőző egészségügyi intézkedéseknek megfelelő, megbízható és érvényesített tudományos adatokon kell alapulniuk, és azokat a kedvtelésből tartott madarak határokon átnyúló mozgása révén terjedő betegségek vagy fertőzések nép- és állategészségügyi kockázatával arányosan kell alkalmazni.
                  
               
                     (3)
                  
                  
                     Az uniós szabályok egyszerűsége és átláthatósága, valamint e szabályok alkalmazásának megkönnyítése és a párhuzamosságok elkerülése érdekében a kedvtelésből tartott madarak valamely területről vagy harmadik országból valamely tagállamba történő, nem kereskedelmi célú mozgására vonatkozó szabályokat egyetlen jogi aktusban, nem pedig több különálló, kereszthivatkozásokkal rendelkező jogi aktusban kell megállapítani. Ez a megközelítés összhangban van az uniós állategészségügyi jogszabályok – például az (EU) 2016/429 európai parlamenti és tanácsi rendelet (2) – jelenlegi megközelítésével is, amely szerint az alkalmazásuk megkönnyítése és az adminisztratív terhek csökkentése érdekében az uniós szabályok egyszerűsítésére kell törekedni.
                  
               
                     (4)
                  
                  
                     A madárinfluenza a madarak fertőző vírusos betegsége, amely negatív hatással lehet az állatok egészségére és a népegészségügyre. Közelebbről, a házi baromfi madárinfluenza-vírussal való megfertőződése a betegség két fő fajtájának kialakulásához vezethet, amelyek virulenciájuk tekintetében térnek el egymástól. Az alacsony patogenitású típus általában csak enyhe tüneteket okoz, míg a magas patogenitású madárinfluenza a legtöbb baromfifaj esetében igen magas elhullási arányt eredményez. E betegség ezért súlyosan érintheti a baromfitenyésztés nyereségességét. A madárinfluenza főleg madarak esetében fordul elő, ám bizonyos körülmények között a fertőzés megjelenhet embereknél is, bár ennek általában nagyon csekély a kockázata.
                  
               
                     (5)
                  
                  
                     A H5N1 altípusba tartozó, magas patogenitású madárinfluenza egy, az Unióba behozott, fogságban tartott madárban történő 2005-ös első előfordulását követően a 2005/759/EK bizottsági határozat (3) védekezési intézkedéseket állapított meg a magas patogenitású madárinfluenza vírusának a tulajdonosaik kíséretében lévő, kedvtelésből tartott madarak Unióba történő szállítása általi behurcolásának és terjedésének megelőzése céljából. A 2007/25/EK bizottsági határozat (4) hatályon kívül helyezte és felváltotta a 2005/759/EK határozatot, mivel az ilyen szállítások továbbra is állategészségügyi kockázatot jelentettek. A 2007/25/EK határozatot az Unió járványügyi helyzetében bekövetkezett változások miatt tovább módosították, és alkalmazásának idejét több alkalommal – legutóbb az (EU) 2020/2107 bizottsági végrehajtási határozattal (5) – meghosszabbították. A 2007/25/EK határozat így 2021. december 31-én veszti hatályát.
                  
               
                     (6)
                  
                  
                     mivel azonban a madárinfluenza jelentette globális fenyegetés az elmúlt években nőtt, és a járványügyi helyzet várhatóan nem fog javulni a közeljövőben, helyénvaló az 576/2013/EU rendelet keretrendszerében állandó védekezési intézkedéseket hozni annak biztosítása érdekében, hogy a kedvtelésből tartott madarak Unióba irányuló, nem kereskedelmi célú mozgása ne jelentsen kockázatot a madárinfluenza-vírus behurcolásának és terjedésének tekintetében.
                  
               
                     (7)
                  
                  
                     Egyes területek és harmadik országok az e rendeletben megállapított szabályokkal egyenértékű állategészségügyi szabályokat alkalmaznak a kedvtelésből tartott madarak területükre történő, nem kereskedelmi célú mozgására. Ezért úgy tekinthető, hogy a kedvtelésből tartott madaraknak az e területekről és harmadik országokból az Unióba történő, nem kereskedelmi célú mozgása minimális állategészségügyi kockázatot jelent az Unió számára, és a kedvtelésből tartott madarak nem kereskedelmi célú mozgására vonatkozóan az e rendeletben meghatározott szabályok nem alkalmazandók a kedvtelésből tartott madaraknak az e területekről és harmadik országokból az Unióba irányuló, nem kereskedelmi célú mozgására.
                  
               
                     (8)
                  
                  
                     Annak megelőzése érdekében, hogy a madarak Unióba történő kereskedelmi célú mozgását csalárd módon nem kereskedelmi célú mozgásnak állítsák be, a tulajdonosukat vagy a feljogosított személyt egy egyetlen, nem kereskedelmi célú mozgás során kísérő, kedvtelésből tartott madarak maximális számát öt, kedvtelésből tartott madárra kell korlátozni. Mivel a madarak nagyobb száma nagyobb kockázatot jelent a madárinfluenza-vírus behurcolása és terjedése szempontjából, az ötnél több, kedvtelésből tartott madár Unióba történő szállítása nem tekinthető a kedvtelésből tartott madarak egyetlen, nem kereskedelmi célú mozgásának, és az ilyen szállítás nem tartozhat az e jogi aktusban megállapított szabályok hatálya alá. Ehelyett az ilyen szállításokat továbbra is a fogságban tartott madarak Unióba való beléptetésére vonatkozóan az (EU) 2020/692 felhatalmazáson alapuló bizottsági rendeletben (6) meghatározott követelményeknek megfelelően kell végrehajtani, és azokat az (EU) 2017/625 európai parlamenti és tanácsi rendeletben (7) meghatározottak szerint a határállomásokon hatósági ellenőrzésnek is alá kell vetni.
                  
               
                     (9)
                  
                  
                     Emellett e jogi aktusnak szabályokat kell megállapítania a valamely területről vagy harmadik országból valamely tagállamba szállítandó, kedvtelésből tartott madarak azonosítására szolgáló eszközökre vonatkozóan annak biztosítása érdekében, hogy kapcsolatot lehessen teremteni a kedvtelésből tartott madarak és a megfelelő azonosító okmány között.
                  
               
                     (10)
                  
                  
                     Az Európai Élelmiszerbiztonsági Hatóság (EFSA) a madárinfluenzáról szóló, első alkalommal 2017. október 16-án közzétett tudományos véleményében (8) úgy ítélte meg, hogy a 2007/25/EK határozatban megállapított állategészségügyi követelmények hatékonyan csökkentik azon kockázatokat, amelyeket a kedvtelésből tartott madarak területekről vagy harmadik országokból a tagállamokba történő, nem kereskedelmi célú mozgása jelent a madárinfluenza-vírus Unióba történő behurcolása tekintetében. Ezért az említett határozatban megállapított állategészségügyi követelményeket kell alapul venni az e rendeletben megállapított követelményekhez.
                  
               
                     (11)
                  
                  
                     A kedvtelésből tartott madarak Unióba történő, nem kereskedelmi célú mozgására vonatkozó megelőző egészségügyi intézkedéseknek számos lehetőséget kell biztosítaniuk a beléptetésükre vonatkozó követelmények tekintetében, beleértve az ilyen nem kereskedelmi célú szállítást megelőző vagy a rendeltetési helyen történő elkülönítést, valamint a magas patogenitású madárinfluenza-vírus H5 és H7 altípusaira vonatkozó, szállítás előtti vizsgálatot, valamint a magas patogenitású madárinfluenza-vírus H5 és H7 altípusa elleni vakcinázást.
                  
               
                     (12)
                  
                  
                     Az Unióba történő, nem kereskedelmi célú mozgást megelőző elkülönítés lehetőségét azonban csak a madárinfluenza és a madárfajok szempontjából releváns egyéb betegségek tekintetében értékelt területekről vagy harmadik országokból származó, kedvtelésből tartott madarak esetében szabad engedélyezni. Ezért ezt a lehetőséget az (EU) 2021/404 bizottsági végrehajtási rendelet (9) V. mellékletének, XIV. mellékletének vagy XIX. mellékletének 1. részében szereplő táblázatban a baromfi és szaporítóanyagai, a baromfi és a szárnyasvad friss húsa, illetve a tojás és tojástermékek Unióba történő beléptetése tekintetében felsorolt harmadik országokra vagy területekre kell korlátozni.
                  
               
                     (13)
                  
                  
                     Továbbá, ami a kedvtelésből tartott madarak rendeltetési helyen történő elkülönítésének lehetőségét illeti, erre csak olyan létesítményben kerülhet sor, amely garantálni tudja az állatok állategészségügyi állapotát. Ezért elő kell írni, hogy e lehetőség alapján a kedvtelésből tartott madarakat az (EU) 2019/2035 felhatalmazáson alapuló bizottsági rendelet 14. cikkével (10) összhangban engedélyezett karanténlétesítményben kell elhelyezni.
                  
               
                     (14)
                  
                  
                     A madárinfluenza-vírusnak a kedvtelésből tartott madarak területekről vagy harmadik országokból történő, nem kereskedelmi célú mozgása révén az Unióba történő továbbterjedésével kapcsolatos kockázatok további csökkentése érdekében az Unióba való beléptetésüket követően megfelelő ideig meg kell tiltani az említett, kedvtelésből tartott madarak bemutatókra, vásárokra, kiállításokra vagy egyéb, madarakat összegyűjtő események területére való bevitelét. Ezért elő kell írni, hogy a hatósági felügyeletre vonatkozóan az 576/2013/EU rendelet 35. cikke (1) bekezdésének b) pontjában előírtaknak megfelelően a kedvtelésből tartott madarakat az említett időszakban hatósági felügyelet mellett különítsék el.
                  
               
                     (15)
                  
                  
                     Az e rendeletben meghatározott követelményeknek való megfelelést a feladás szerinti terület vagy harmadik ország hatósági állatorvosának vagy engedéllyel rendelkező állatorvosnak kell igazolnia, és ezt követően a feladás szerinti terület vagy harmadik ország illetékes hatóságának hitelesítenie kell az (EU) 2021/1938 bizottsági végrehajtási rendelet (11) mellékletében meghatározott állategészségügyi bizonyítványnak megfelelően, amely rendelet az e rendeletben előírt szabályokkal párhuzamosan alkalmazandó.
                  
               
                     (16)
                  
                  
                     Annak érdekében, hogy a kedvtelésből tartott madarak valamely területről vagy harmadik országból valamely tagállamba történő, nem kereskedelmi célú mozgására vonatkozó szabályokban ne keletkezzen joghézag, e rendeletet 2022. január 1-jétől kell alkalmazni, mivel a benne meghatározott szabályok olyan szabályok helyébe lépnek, amelyeket jelenleg a 2021. december 31-ig alkalmazandó 2007/25/EK határozat állapít meg,
                  
               ELFOGADTA EZT A RENDELETET:
         
            1. cikk
            Tárgy és hatály
            
               (1)   Ez a rendelet megállapítja az 576/2013/EU rendelet I. mellékletének B. részében említett madárfajokba tartozó, kedvtelésből tartott állatoknak (kedvtelésből tartott madarak) valamely területről vagy harmadik országból valamely tagállamba történő, nem kereskedelmi célú mozgására vonatkozó állategészségügyi követelményeket.
            
            
               (2)   E rendelet nem alkalmazandó:
               
                           a)
                        
                        
                           amennyiben az egyetlen mozgás során szállított, kedvtelésből tartott madarak száma ötnél több;
                        
                     
                           b)
                        
                        
                           az Andorrából, a Feröer-szigetekről, Gibraltárról, Grönlandról, Izlandról, Liechtensteinből, Monacóból, Norvégiából, San Marinóból, Svájcból és a Vatikánvárosi Államból érkező, kedvtelésből tartott madarak mozgására.
                        
                     
         
         
            2. cikk
            A kedvtelésből tartott madarak maximális száma egy nem kereskedelmi célú mozgás során
            Az egy területről vagy harmadik országból egy tagállamba történő, egyetlen nem kereskedelmi célú mozgás során a tulajdonosuk vagy a feljogosított személy kíséretében lévő, kedvtelésből tartott madarak maximális száma nem haladhatja meg az ötöt.
         
         
            3. cikk
            A kedvtelésből tartott madarak megjelölése
            
               (1)   A kedvtelésből tartott madarak csak akkor léptethetők be valamely területről vagy harmadik országból valamely tagállamba, ha a feladás szerinti területen vagy harmadik országban állandó, eltávolíthatatlan, olvasható, alfanumerikus kóddal ellátott egyedi jelöléssel látták el őket.
            
            
               (2)   Amennyiben a kedvtelésből tartott madarakat a 4. cikk (1) bekezdése b) pontjának i., ii. vagy iii. alpontjában megállapított feltételeknek megfelelően szállítják, az e cikk (1) bekezdésében előírt jelölést már a H5 és H7 altípusba tartozó madárinfluenza elleni elkülönítésük, vizsgálatuk vagy vakcinázásuk előtt el kell helyezni rajtuk.
            
            
               (3)   Az (1) bekezdéstől eltérve elegendő a kedvtelésből tartott madarak leírása, feltéve, hogy a kedvtelésből tartott madarak megfelelnek az alábbi követelményeknek:
               
                           a)
                        
                        
                           szállításukra a 6. cikkben megállapított feltételekkel kerül sor;
                        
                     
                           b)
                        
                        
                           az Unióba történő feladásuk előtt a feladás szerinti terület vagy harmadik ország illetékes hatósága által lezárt konténerbe helyezték őket, és a 6. cikk (1) bekezdésének a) pontjában említett karantén alatt ebben a lezárt konténerben maradnak.
                        
                     
         
         
            4. cikk
            A kedvtelésből tartott madarak valamely területről vagy harmadik országból valamely tagállamba történő, nem kereskedelmi célú mozgására vonatkozó megelőző egészségügyi intézkedések
            
               (1)   Kedvtelésből tartott madarak csak akkor szállíthatók valamely területről vagy harmadik országból valamely tagállamba, ha megfelelnek az alábbi követelményeknek:
               
                           a)
                        
                        
                           a feladás szerinti terület vagy harmadik ország az Állategészségügyi Világszervezet (OIE) tagja;
                        
                     
                           b)
                        
                        
                           a kedvtelésből tartott madarak megfelelnek az alábbi feltételek egyikének:
                           
                                       i.
                                    
                                    
                                       az (EU) 2021/404 végrehajtási rendelet V. mellékletének, XIV. mellékletének vagy XIX. mellékletének 1. részében szereplő táblázat első oszlopában felsorolt harmadik országból vagy területről származnak, ahol a területről vagy harmadik országból történő feladás időpontját megelőzően legalább 30 napig hatósági felügyelet mellett elkülönítették őket; vagy
                                    
                                 
                                       ii.
                                    
                                    
                                       az Unióba történő feladás napját megelőző hat hónap kezdete és az Unióba történő feladás előtti 60. nap közötti időszakban teljes első vakcinázásban részesültek, és adott esetben a gyártó utasításainak megfelelően újravakcinázták őket egy engedélyezett H5 és H7 altípusú madárinfluenza elleni vakcinával, amely nem lehetett élő vakcina, és amelyet a feladás szerinti terület vagy harmadik ország engedéllyel rendelkező állatorvosa vagy hatósági állatorvosa adott be; vagy
                                    
                                 
                                       iii.
                                    
                                    
                                       a feladás szerinti területen vagy harmadik országban azokat
                                       
                                                   —
                                                
                                                
                                                   az Unióba történő feladás időpontját megelőzően legalább 14 napig egy engedéllyel rendelkező állatorvos vagy egy hatósági állatorvos felügyelete alatt elkülönítve tartották,
                                                   valamint
                                                
                                             
                                                   —
                                                
                                                
                                                   egy engedéllyel rendelkező állatorvos vagy hatósági állatorvos által legkorábban az elkülönítés hetedik napján vett mintán végzett, H5 és H7 típusú madárinfluenza-antigén- vagy genomkimutatási vizsgálatnak vetették alá, negatív eredménnyel;
                                                
                                             
                                 
                     
                           c)
                        
                        
                           a kedvtelésből tartott madarakat a területről vagy harmadik országból történő feladás időpontját megelőző 48 órán belül, vagy a feladást megelőző utolsó munkanapon a feladás szerinti terület vagy harmadik ország engedéllyel rendelkező állatorvosa vagy hatósági állatorvosa klinikai vizsgálatnak vetette alá, és minden nyilvánvaló, betegségre utaló tünettől mentesnek találta;
                        
                     
                           d)
                        
                        
                           a c) pontban említett klinikai vizsgálat és a feladás szerinti területről vagy harmadik országból való indulás közötti időszakban a kedvtelésből tartott madarak nem érintkeztek más madarakkal.
                        
                     
            
               (2)   Az e cikk (1) bekezdése b) pontjának ii. és iii. alpontja szerint elvégzendő vizsgálatoknak és alkalmazandó vakcináknak meg kell felelniük az Állategészségügyi Világszervezet (OIE) A szárazföldi állatoknál alkalmazott diagnosztikai vizsgálatok és vakcinák kézikönyve (8. kiadás, 2018.) 3.3.4. fejezetében foglalt követelményeknek.
            
         
         
            5. cikk
            A kedvtelésből tartott madarak mozgása az Unióba való megérkezést követően
            A tulajdonosok vagy a feljogosított személyek a valamely területről vagy harmadik országból az Unióba beléptetett madarakat a beutazási pontról kizárólag közvetlenül az Unión belüli háztartásba vagy más lakóhelyre szállíthatják, ahol a kedvtelésből tartott madarakat az Unióba való beléptetésüket követően legalább 30 napig hatósági ellenőrzés alatt kell tartani, és ezen időszak alatt ezeket a kedvtelésből tartott madarakat nem szabad rendezvények, bemutatók, vásárok, kiállítások vagy egyéb, madarakat összegyűjtő események területére bevinni.
         
         
            6. cikk
            Eltérés a 4. cikk (1) bekezdésének b) pontjában és az 5. cikkben foglalt követelményektől
            
               (1)   A 4. cikk (1) bekezdésének b) pontjában és az 5. cikkben foglalt követelményektől eltérve, azok a kedvtelésből tartott madarak, amelyek nem felelnek meg a 4. cikk (1) bekezdésének b) pontjában megállapított feltételeknek, csak akkor szállíthatók valamely területről vagy harmadik országból valamely tagállamba, ha megfelelnek az alábbi követelményeknek:
               
                           a)
                        
                        
                           azokat a rendeltetési hely szerinti tagállamban az (EU) 2019/2035 felhatalmazáson alapuló rendelet 14. cikke szerinti engedélyezett karanténlétesítménybe szánják, ahol közvetlenül az Unióba való megérkezésüket követően legalább 30 napig karanténban tartják őket;
                        
                     
                           b)
                        
                        
                           a tulajdonos vagy a feljogosított személy a kedvtelésből tartott madarakat az uniós beutazási beléptetési ponttól közvetlenül az a) pontban említett engedélyezett karanténlétesítménybe szállítja;
                        
                     
                           c)
                        
                        
                           a fogságban tartott madarakat csak hatósági állatorvos írásbeli engedélye alapján engedik ki a karanténból.
                        
                     
            
               (2)   Az illetékes hatóság:
               
                           a)
                        
                        
                           ellenőrzi a kedvtelésből tartott madaraknak az (1) bekezdés a) pontjában említett engedélyezett karanténlétesítménybe való megérkezését;
                        
                     
                           b)
                        
                        
                           legalább a karanténidőszak elején és végén ellenőrzi a karanténfeltételeket, beleértve a mortalitási nyilvántartások vizsgálatát és a madarak vizuális klinikai vizsgálatát.
                        
                     
         
         
            7. cikk
            Egészségügyi bizonyítvány
            
               (1)   Kedvtelésből tartott madarak csak akkor szállíthatók be az Unióba, ha megfelelnek az alábbi követelményeknek:
               
                           a)
                        
                        
                           a feladás helye szerinti terület vagy harmadik ország hatósági állatorvosa az (EU) 2021/1938 végrehajtási rendelet mellékletében meghatározott állategészségügyi bizonyítvány szerint igazolta, hogy a kedvtelésből tartott madarak megfelelnek az e rendeletben meghatározott követelményeknek; vagy
                        
                     
                           b)
                        
                        
                           a terület vagy harmadik ország engedéllyel rendelkező állatorvosa az (EU) 2021/1938 végrehajtási rendelet mellékletében meghatározott állategészségügyi bizonyítvány szerint igazolta, hogy a kedvtelésből tartott madarak megfelelnek az e rendeletben meghatározott követelményeknek, és ezt az igazolást a terület vagy harmadik ország illetékes hatósága ezt követően hitelesítette.
                        
                     
            
               (2)   Kedvtelésből tartott madarak csak akkor szállíthatók be az Unióba, ha az (1) bekezdésben említett állategészségügyi bizonyítványt a feladás szerinti területen vagy harmadik országban a hatósági állatorvos vagy engedéllyel rendelkező állatorvos töltötte ki a tulajdonosnak vagy feljogosított személynek az adott állategészségügyi bizonyítvány részét képező írásbeli nyilatkozata, valamint a következők alapján:
               
                           a)
                        
                        
                           azon kedvtelésből tartott madarak esetében, amelyeket e rendelet 6. cikkével összhangban karanténba kell helyezni, a tulajdonos vagy a feljogosított személy által arra vonatkozóan szolgáltatott bizonyíték, hogy meghozták a kedvtelésből tartott madaraknak az (EU) 2019/2035 felhatalmazáson alapuló rendelet 14. cikkével összhangban engedélyezett karanténlétesítményben való karanténba helyezéséhez szükséges intézkedéseket; vagy
                        
                     
                           b)
                        
                        
                           azon kedvtelésből tartott madarak esetében, amelyekre vonatkozóan az 576/2013/EU rendelet 32. cikkének (1) bekezdésével összhangban eltérést engedélyeztek, a rendeltetési tagállam által kiadott engedély.
                        
                     
         
         
            8. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2022. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. július 14-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 178., 2013.6.28., 1. o.
         
         
            (2)  Az Európai Parlament és a Tanács (EU) 2016/429 rendelete (2016. március 9.) a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről („Állategészségügyi rendelet”) (HL L 84., 2016.3.31., 1. o.).
         
            (3)  A Bizottság 2005/759/EK határozata (2005. október 27.) az egyes harmadik országokban előforduló nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő madarak harmadik országokból történő mozgásáról (HL L 285., 2005.10.28., 52. o.).
         
            (4)  A Bizottság 2007/25/EK határozata (2006. december 22.) a nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő, kedvtelésből tartott madarak Közösségbe való behozataláról (HL L 8., 2007.1.13., 29. o.).
         
            (5)  A Bizottság (EU) 2020/2107 végrehajtási határozata (2020. december 14.) a 2007/25/EK határozatnak az alkalmazási ideje tekintetében történő módosításáról (HL L 425., 2020.12.16., 103. o.).
         
            (6)  A Bizottság (EU) 2020/692 felhatalmazáson alapuló rendelete (2020. január 30.) az (EU) 2016/429 európai parlamenti és tanácsi rendeletnek az egyes állatok, szaporítóanyagok és állati eredetű termékek szállítmányainak az Unióba való beléptetésére, valamint a beléptetést követő mozgatására és kezelésére vonatkozó szabályok tekintetében történő kiegészítéséről (HL L 174., 2020.6.3., 379. o.).
         
            (7)  Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).
         
            (8)  The EFSA Journal (2017); 15(10):4991.
         
            (9)  A Bizottság (EU) 2021/404 végrehajtási rendelete (2021. március 24.) az állatok, szaporítóanyagok és állati eredetű termékek Unióba történő beléptetése tekintetében az (EU) 2016/429 európai parlamenti és tanácsi rendelet szerint engedélyezett harmadik országok, területek vagy azok körzetei jegyzékeinek a megállapításáról (HL L 114., 2021.3.31., 1. o.).
         
            (10)  A Bizottság (EU) 2019/2035 felhatalmazáson alapuló rendelete (2019. június 28.) az (EU) 2016/429 európai parlamenti és tanácsi rendeletnek a szárazföldi állatokat tartó létesítményekre és a keltetőkre, valamint a bizonyos tartott szárazföldi állatok és keltetőtojások nyomonkövethetőségére vonatkozó szabályok tekintetében történő kiegészítéséről (HL L 314., 2019.12.5., 115. o.).
         
            (11)  A Bizottság (EU) 2021/1938 végrehajtási rendelete (2021. november 10.) a kedvtelésből tartott madarak valamely területről vagy harmadik országból valamely tagállamba történő, nem kereskedelmi célú mozgásához szükséges azonosító okmány mintájának megállapításáról és a 2007/25/EK határozat hatályon kívül helyezéséről (HL L 396., 2021.11.10., 47. o.).